**ZAPISNIK**

**14. seje Upravnega odbora Športne zveze Cerknica, ki je bila dne 27.09.2012 ob 19.00 uri v sejni sobi Občine Cerknica.**

Prisotni člani: Marko RUPAR, Milan GORNIK, Mojca LUNKA, Elvis POŽEK, Zdenko HRESTAK, Rok MEKINA in Dušan JERNEJČIČ

Odsotni člani: Franc ŽNIDARŠIČ, Anton ČERNE

Sejo je vodil tajnik ŠZ Cerknica Dušan Jernejčič, ki je ugotovil sklepčnost in predlagal naslednji:

**Dnevni red:**

1. Pregled in potrditev zapisnika 13. seje Upravnega odbora ŠZC

2. Pregled dospelih predlogov za izdelavo logotipa Športne Zveze Cerknica

3. Priprava na organizacijo zaključka NTP 2012

4. Tekoča problematika

Prisotni člani na predlagani dnevni red niso imeli pripomb.

**Ad 1**

Tajnik ŠZ Cerknica je podal pregled zapisnika trinajste seje UO ŠZ Cerknica. Prisotni člani upravnega odbora ŠZC na zapisnik niso imeli pripomb, zato so sprejeli naslednji

**SKLEP: Potrdi se zapisnik trinajste seje Upravnega odbora Športne zveze Cerknica.**

**Ad 2**

S strani OŠ Rakek in OŠ Cerknica smo prejeli predloge logotipa ŠZ Cerknica.

Za izbor je bila imenovana komisija v sestavi Elvis Požek – predsednik in člana Mojca Lunka in Milan Gornik, ki je predlagala logotip, katerega predlog je izdelal učenec OŠ Rakek Bor Cvetko. Člani UO ŠZC so se s predlogom strinjali in sprejeli naslednji

**SKLEP: Za nov logotip ŠZ Cerknica se izbere predlog, ki ga je izdelal učenec OŠ Jožeta Krajca Rakek, Bor Cvetko. Praktično priznanje se mu podeli na prireditvi ob podelitvi priznanj najboljšim tekačem in tekačicam na letošnjem NTP 2012, ki bo**

**24. 10.2012 ob 19.00 uri v Kulturnem domu v Cerknici.**

**Ad 3**

Podan je bil predlog, da se zaključna prireditev NTP 2012 pripravi oz. organizira na enak način kot v letu 2011 in sicer v kulturnem domu v Cerknici. Po razpravi je bil sprejet naslednji

**SKLEP: Prireditev s podelitvijo priznanj najboljšim tekačem in tekačicam ob zaključku NTP – 2012 se organizira v Kulturnem domu v Cerknici v sredo 24.10.2012 ob 19.00 uri. Za organizacijo se zadolži tajnik ŠZ Cerknica, ki skupaj s predsednikom in koordinatorjem NTP 2012 pripravi vse potrebno za kvalitetno izvedbo prireditve.**

**Ad 4**

1. Člani UO so bili seznanjeni s kulturno-športno prireditvijo ob zaključku prenove športnega poda v ŠD Cerknica, ki bo v soboto, 29.09.2012 z začetkom ob 14.30 uri.

Kulturni program z otvoritvijo in nagovorom Župana Občine Cerknica g. Marka Ruparja ter nastopom KD Mace in plesnega kluba Evora, bo ob 17.30 uri.

1. Tajnik ŠZ Cerknica je podal predlog, da se za delovanje društev – članov ŠZC, dodeli določena finančna sredstva. Finančna sredstva se dodeli društvom, ki imajo za leto 2011 in 2012 poravnane vse obveznosti do ŠZ Cerknica in so pridobili sredstva na JR za sofinanciranje športnih programov v letu 2012 s strani Občine Cerknica.

Merilo je število članov društva s plačano članarino. Predlog je naslednji:

nad 150 članov s plačano članarino se dodeli 500,00 EUR

nad 100 do 150 članov s plačano članarino se dodeli 300,00 EUR

nad 50 do 100 članov s plačano članarino se dodeli 150,00 EUR

do 50 članov s plačano članarino se dodeli 50,00 EUR

Člani so po razpravi in glasovanjem / 6 za, 1 proti / sprejeli naslednji

**SKLEP: Društvom – članom ŠZC, ki imajo za leti 2011 in 2012 poravnane vse obveznosti do ŠZ Cerknica in so pridobila sredstva za izvajanje športnih programov Občine Cerknica za leto 2012, se za njihovo delovanje na športnem področju, ob upoštevanju članstva s plačano članarino, dodeli finančna sredstva v naslednjih vrednostih in sicer:**

**nad 150 članov s plačano članarino se dodeli 500,00 EUR**

**nad 100 do 150 članov s plačano članarino se dodeli 300,00 EUR**

**nad 50 do 100 članov s plačano članarino se dodeli 150,00 EUR**

**do 50 članov s plačano članarino se dodeli 50,00 EUR**

1. Župan Občine Cerknica in član UO ŠZ Cerknica g. Marko RUPAR je podal predlog, da se predsedniku ŠZ Cerknica g. Milanu Gorniku, za dosedanje delo v štiriletnem mandatu, dodeli nagrada v vrednosti 500,00 EUR.

Člani so se s predlogom strinjali in glede na predlog, sprejeli naslednji

**SKLEP: Predsedniku ŠZ Cerknica se za njegovo dosedanje delo v štiriletnem mandatu, izplača nagrada v vrednosti 500,00 EUR.**

1. Člani UO ŠZ Cerknica so se strinjali, da se volilni Zbor članov ŠZ Cerknica ne izvede isti dan kot zaključna prireditev ob podelitvi priznanj najboljšim tekmovalcem in tekmovalkam NTP 2012, ampak kasneje, v mesecu novembru.

Člani UO so mnenja, da je bilo aktiviranje z novim vodstvom v povezavi z Občino Cerknica v letu 2008 zelo dobra odločitev, tako, da se predlaga, da se zaradi dobrega dela še za naslednji štiriletni mandat podaljša mandat tajniku ŠZ Cerknica, ki v okviru dela na Občinski upravi, opravlja strokovna in administrativna dela za ŠZ Cerknica, brezplačno. Prav tako je UO ŠZ Cerknica mnenja, da se zaradi dobrega dela tudi sedanjemu predsedniku podaljša mandat za naslednja 4. leta. Za ostale člane UO ŠZC pa se predlaga, da posamezna društva kadrujejo oz. predlagajo tiste posameznike iz svojih vrst, ki so pripravljeni aktivno sodelovati in strokovno delovati pri ustvarjanju razvoja športa v naši lokalni skupnosti. Na podlagi predlogov bodo izvedene volitve v UO ŠZ Cerknica za naslednje štiriletno obdobje.

Za termin in ostale aktivnosti se zadolži tajnik ŠZ Cerknica.

1. Župan Občine Cerknica g. Marko Rupar, je člane UO seznanil s potekom postopka Javnega Razpisa za izbor in sklenitev pogodbe z izvajalcem za izgradnjo športne dvorane Rakek po postopku Javno Zasebnega Partnerstva.

Javni razpis, ki je bil objavljen na Portalu javnih naročil je bil odprt od 27.06.2012 do 19.09.2012. Ker do navedenega datuma ni prispela nobena ponudba, se je postopek javnega razpisa zaključil. Predlog, ki se bo obravnaval na seji občinskega sveta v zvezi z izgradnjo nove športne dvorane na Rakeku je, da se postopek javnega razpisa ponovi.

Seja je bila končana ob 20.30 uri.

Cerknica, 01.10.2012 Zapisal: Dušan Jernejčič